กลุ่มปิโตรฯหนุน SET ปิดเช้าบวก 13 จุด ลุ้นบ่ายวิ่งต่อ จับตาแนวต้าน 1,600 จุด
กลุ่มปิโตรฯหนุน SET ปิดเช้าบวก 13 จุด ลุ้นบ่ายวิ่งต่อ จับตาแนวต้าน 1,600 จุด โดยดัชนีช่วงเช้าปิดที่ระดับ 1,589.59 จุด เพิ่มขึ้น 12.80 จุด หรือ 0.81% มูลค่าการซื้อขาย 4.66 หมื่นล้านบาท
29 เม.ย. 2564

ผู้สื่อข่าวรายงานว่า ดัชนีช่วงเช้าปิดที่ระดับ 1,589.59 จุด เพิ่มขึ้น 12.80 จุด หรือ 0.81% มูลค่าการซื้อขาย 4.66 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวก หลังผลประชุมธนาคารกลางสหรัฐฯ (เฟด) ไม่มี Surprise โดยมีมติคงอัตราดอกเบี้ย และยังทำ QE ต่อไป แม้เศรษฐกิจสหรัฐฯจะฟื้นตัวได้ดีกว่าคาด และเงินเฟ้อสูงขึ้นในระยะสั้น ทำให้เงินดอลลาร์สหรัฐฯอ่อนค่า ส่งผลดีต่อตลาด Emerging Market
อีกทั้ง Apple รายงานงบฯออกมาดี และอีกหลายบริษัทในกลุ่มเทคโนโลยีงบฯออกมาดี เป็น Sentiment บวกต่อหุ้นที่เกี่ยวข้อง ช่วยหนุนหุ้นในตลาดบ้านเราด้วย อย่าง COM7 และกลุ่มชิ้นส่วนอิเล็กทรอนิกส์ นอกจากนี้ ยังได้แรงหนุนจากงบฯไตรมาส 1/64 ของ SCC ออกมาดีเกินคาด ส่วนใหญ่มาจากธุรกิจปิโตรเคมี ช่วยหนุนหุ้นในกลุ่มปิโตรเคมีปรับตัวขึ้นมาได้ดี ทั้ง IRPC, PTTGC เป็นต้น
อย่างไรก็ดี เมื่อดัชนีฯปรับตัวขึ้นมาแถว 1,590 จุด ก็จะมี upside น้อย แม้ทิศทางตลาดฯจะมาได้ดี และจำนวนผู้ติดเชื้อโควิด-19 ในประเทศวันนี้อยู่ในระดับที่ต่ำกว่า 2 พันรายต่อวัน หากพรุ่งนี้ยังลดลงอีกตลาดฯก็จะเบาใจขึ้น อีกทั้งภาครัฐฯ และเอกชน ได้ร่วมมือกันจัดหาวัคซีนโควิด-19 และจะกระจายการฉีดวัคซีนให้ครบ 50 ล้านคน ทำให้หุ้นที่เคยถูกผลกระทบจากการแพร่ระบาดโควิด-19 ได้ Sentiment บวก พร้อมให้ติดตามการทยอยประกาศผลประกอบการของบริษัทจดทะเบียนต่อไป
สำหรับแนวโน้มการลงทุนในช่วงบ่ายนี้ นายพิชัย กล่าวว่า สัญญาณทางเทคนิคตลาดดูดี แต่ upside น่าจะจำกัด และจะต้องระวังแรงขายทำกำไรในระหว่างทางเมื่อดัชนีฯขึ้นมาใกล้แนวต้าน 1,600 จุด ส่วนแนวรับให้ไว้ที่ 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
IRPC    มูลค่าการซื้อขาย   2,310.16 ล้านบาท  ปิดที่   4.06 บาท เพิ่มขึ้น  0.12 บาท
SCC     มูลค่าการซื้อขาย   2,231.93 ล้านบาท  ปิดที่ 462.00 บาท เพิ่มขึ้น 10.00 บาท
PTTGC   มูลค่าการซื้อขาย   1,654.12 ล้านบาท  ปิดที่  67.50 บาท เพิ่มขึ้น  2.25 บาท
PTTEP   มูลค่าการซื้อขาย   1,635.29 ล้านบาท  ปิดที่ 119.00 บาท เพิ่มขึ้น  3.00 บาท
PTT     มูลค่าการซื้อขาย   1,628.78 ล้านบาท  ปิดที่  40.25 บาท เพิ่มขึ้น  1.00 บาท